Primăria București a respins cererea pentru un miting joi la Ateneu, unde are loc ceremonia cu șefii instituțiilor UE. Organizatorii spun că ei vor participa totuși la miting

Comisia de ordine publică a Primăriei București a respins miercuri solicitarea pentru un miting desfășurat joi la Ateneul Român, solicitare depusă de protestatarul Cristian Dide, fondatorul asociației Evoluție în Instituție, a declarat pentru G4Media.ro viceprimarul Aurelian Bădulescu. Motivul respingerii e faptul că pentru acel spațiu există deja o cerere din partea Guvernului pentru evenimentul public prilejuit de preluarea președinției rotative a UE.

Mitingul de joi, intitulat ”Vrem Europa, nu dictatură”, fusese anunțat însă pe Facebook de alte organizații civice (Rezistența, Corupția Ucide, Inițiativa Romania și Geeks 4 Democracy), care au depus și ele la primărie o cerere de autorizare.

Atât reprezentanții celor patru organizații, cât și Cristian Dide au declarat pentru G4Media.ro că vor merge joi seară la Ateneu, unde vor manifesta. ”Noi vom fi prezenți la miting”, a declarat Cătălin Teniță, fondator Geeks 4 Democracy.

”Doar dl Cristian Dide a depus trei solicitări pentru adunări publice. Una dintre ele era pe data de 10 ianuarie intre orele 6-22, solicitare la care a renunțat în ședința de azi a comisiei de ordine publică. O alta era pentru joi, 10 ianuarie, orele 15-22 în parcul din fața Ateneului Român. Comisia de ordine publică a respins solicitarea, motivul fiind prevederea legală care interzice desfășurarea a două evenimente publice în același timp. Secretariatul general al Guvernului, în urma solicitării depuse la Comisia de ordine publică, a încheiat un protocol în care sunt reglementate acțiunile și măsurile pentru activitatea de joi prilejuită de preluarea președinției UE”, a declarat pentru GMedia.ro viceprimarul Aurelian Bădulescu.

”Vom merge la miting în virtutea deciziilor CEDO privind adunările pașnice”, a declarat Cristian Dide pentru G4Media.ro.